A BIZOTTSÁG 2436/77/EGK RENDELETE

(1977. november 4.)

a tej és tejtermékek tekintetében bevezetett társfelelősségi illeték beszedésére vonatkozó részletes szabályok megállapításáról szóló 1822/77/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a társfelelősségi illetékről, valamint a tej és tejtermékek piacának bővítésével kapcsolatos intézkedésekről szóló, 1977. május 17-i 1079/77/EGK tanácsi rendeletre1 és különösen annak 6. cikkére,

mivel a tej és tejtermékek tekintetében bevezetett társfelelősségi illeték beszedésére vonatkozó részletes szabályok megállapításáról szóló, 1977. augusztus 5-i 1822/77/EGK bizottsági rendelet2 egy, a lehető leghatékonyabb és legésszerűbb rendszer végrehajtásának biztosítását szolgálja; mivel e célból az igazgatás és ellenőrzés egyszerűsítése érdekében figyelembe kell venni azokat a különleges helyzeteket, amelyek időben és pénzben olyan túlzott ráfordításokhoz vezetnének, amelyek nem állnak arányban a társfelelősségi illeték által biztosított összeggel;

mivel azóta, hogy a társfelelősségi illetéket 1977. szeptember 16-án bevezették, leküzdhetetlen igazgatási nehézségek merültek fel az illeték beszedésével kapcsolatban azokban a közösségi régiókban, ahol a tejfeldolgozóknak szállított tej egy termelőre és egy napra vetített átlagos mennyisége kevesebb, mint 10 kilogramm; mivel ezért az illeték beszedésekor ezeket a mennyiségeket nem kell figyelembe venni;

mivel a közösségi régiókat a 73/358/EGK irányelvvel3 módosított, a tejre és tejtermékekre vonatkozó tagállami statisztikai felmérésekről szóló, 1972. július 31-i 72/280/EGK tanácsi irányelv4 4. cikke (3) bekezdésének a) pontja határozza meg;

mivel továbbá az aránytalan igazgatási terhek elkerülése érdekében azokat az eseteket, amikor a tejfeldolgozók naponta korlátozott mennyiségű tejet gyűjtenek össze tartós sajtok készítéséhez, ugyanúgy kell kezelni, mint az 1822/77/EGK rendelet 4. cikkének (1) és (2) bekezdésében említett eseteket;

mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

Az 1822/77/EGK rendelet 1. cikke a következő bekezdéssel egészül ki:

"(4) Mentes továbbá a társfelelősségi illeték alól az a tej, amelyet a termelő egy olyan tejkezelő és tejfeldolgozó vállalkozásnak ad el, amely vállalkozás egy olyan régióban helyezkedik el, ahol 1976 folyamán a termelők által az ilyen vállalkozásoknak leszállított tej átlagos napi mennyisége 10 kilogrammnál kevesebb volt.

Az előző bekezdés alkalmazásában a régiók a 72/280/EGK irányelv 4. cikke (3) bekezdésének a) pontjában meghatározottak.

Azokat a régiókat, ahol az első bekezdésben említett feltétel teljesül, a 804/68/EGK rendelet 30. cikkében megállapított eljárásnak megfelelően határozzák meg."

2. cikk

Az 1822/77/EGK rendelet 4. cikke a következő bekezdéssel egészül ki:

"(1a) Az (1) bekezdésben említett engedély, kérelem alapján, azoknak a vállalkozásoknak is megadható, amelyek legalább három hónapos érlelésű sajtokat készítenek, és bizonyítják, hogy 1976 folyamán a termelőktől naponta átlagosan legfeljebb 10 000 kilogramm tehéntejet vásároltak."

3. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1977. szeptember 16-tól kezdődő hatállyal kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1977. november 4-én.

a Bizottság részéről

Finn GUNDELACH

alelnök

1 HL L 131., 1977.5.26., 6. o.

2 HL L 203., 1977.8.9., 1. o.

3 HL L 326., 1973.11.27., 17. o.

4 HL L 179., 1972.8.7., 2. o.